Հայ և ռուս հասարակությունների շփումներում կան մի շարք ձևավորված ավանդույթներ և նույնիսկ կարծրատիպեր: Կարծրատիպերից մեկն այն է, որ օրինակ հայերն ու ռուսները առաջին հերթին պիտի բանակցեն «քեֆի սեղանների» շուրջ: Այն դիվանագիտությունը, որ այսօր ՀՀ-ն վարում է աշխարհի շատ այլ երկրների հետ, ուղղակի չի գործում Ռուսաստանի պարագայում, որովհետև մեր հարաբերություններն իրենց մեջ հսկայական էմոցիոնալ լիցք են պարունակում: Սա և լավ է, և՝ վատ, բայց դա է իրողությունը: Անկախության հռչակումից հետո համարում եմ, որ մեր հարաբերություններն ընթանում են հնարավոր միակ ճիշտ ուղիով՝ սերտ համագործակցության, ռազմաքաղաքական դաշինքի և ռազմավարական գործընկերության ճանապարհով: ՌԴ-ն իր հզորությամբ, Մերձավոր Արևելքում ու Հարավային Կովկասում ունեցած իր հետաքրքրվածությամբ որոշակիորեն երաշխավոր է նաև մեր ազգային անվտանգությանը, տարածքային ամբողջականությանը: Բացի այդ էլ ունենք ռազմաքաղաքական և ռազմատեխնիկական համագործակցության պայմանագրեր: